President Toomas Hendrik Ilvesega sõnasõtta sattunud USA majandusteadlane Paul Krugman kirjutas eile oma blogis graafikutele toetudes taas Eestist ja Lätist, kus tema meelest kõik korras pole.
Krugman märgib, et on saanud palju kirju inimestelt, kes väidavad, et ta eksis. "Kes nii väidavad, ei tea enamat paarist üksikust numbrist," sõnas ta. Ta lisab juurde graafikud töötuse ja SKP kohta.
"Räägime kahest riigist, kus majandus kannatas väga palju, depressioonitasemel langused. Nad on nüüd juba taastunud, kuid mitte täiel määral." Ta viitab, et sama oli olukord USAs suure depressiooni ajal.
"On tore, et palju on taastunud, kuid kas see on parim, mida inimesed saavad teha, et demonstreerida kasinuse imesid," küsib ta.
Graafikuid näeb tema blogis.
Toetajate leidmiseks koostas Krugman hiljuti ühes briti majandusteadlase Richard Layardiga majanduskriisi vääritimõistmiste manifesti, selle põhisõnum on üleskutse loobumaks kärpimisest.